Formandens beretning for 2017

Siden sidste generalforsamling i 2016 har vi afholdt det årlige lottospil torsdag den 23. feb. i Nybøl klubhus, hvor der kom mange kampklare gæster, for at støtte op om vores forening. Der kunne købes øl, vand, kaffe, the og hjemmebagt kage samt amerikansk lotteri. Præmierne var som sædvanlig meget flotte.

Lørdag den 18. marts var Flemming, Timm og jeg til årsmøde i Mariager, der var som altid talrigt fremmøde fra alle de lokale fritidsfiskeforeninger i landet. Dagsordenen indeholdt mange spændende og alsidige emner, som f.eks. skarven, sæler, fredningstider, mindste mål, nyhedsbladet og ulykkesforsikring. Apropos ulykkesforsikringer for foreningens medlemmer er den gældende fra man tager afsted hjemmefra og ankommer igen ved sit hjem. Man skal under hele sejladsen, alle 12 måneder i året bære svømme- eller redningsvest ellers dækker forsikringen ikke. Yderligere skal uheldet være anmeldt til forsikringen inden der er gået 48 timer. HUSK DERFOR ALTID REDNINGSVEST.

Der blev også udvalgt nye ansvarlige medlemmer til forbundsfanen i foreningen, da Bent Alnor og jeg ikke ønskede, at bestride denne post længere. De nye blev Jørgen Bork og Hans Bomberg fra Nordlige Sønderjyllands fritidsfiskerforening.

Onsdag den 9. august blev der udsat 9000 små ål i Augustenborg Fjord, det var Hans Bomberg der kom med ålene, hvor Orla Frandsen lagde båd til og Henning Bjerre Johansen gav en hånd med til åleudsætningen. Vi havde også sørget for, at den lokale ugeavisen lavede en flot artikel over begivenheden.

To af vores nøglefiskere Timm og Mikael har i år deltaget i to møder.

Vores årlige røgedag blev afholdt lørdag den 23. sep. i flot, højt solskinsvejr ved Verdens ende i Sønderborg. Vi havde lånt pladsen ved Sønderborg Motorsejlerklub. Flemming, Timm og jeg stod for røgningen af sild og makreller. Der var stor interesse for arrangementet og et flot fremmøde af gæster. Pølserne blev grillet af de to garvede mestrer Henning og Allan. Ved 11-tiden blev der uddelt smagsprøver på de nyrøgede fisk. Vi havde også besøg af Bent Alnor, som præsenterede ”Sejlsikkert” så man kunne få en lille snak med ham om sikkerheden til søs. Kim fra Nydambåde var der også med den nye Kegnæs 470. Og endnu bedre var, at han havde en båd med, som man kunne få en prøvesejltur på det glimtende Alssund. Kim havde taget sin kollega med og han fremviste en flot køletrailer, som man kan leje, når man afholder stor fisketur på Als.

Vi har igennem hele året afholdt fem bestyrelsesmøder, hvor vi har planlagt de forskellige arrangementer, så alt i alt har det været et nyt og spændende år for mig som formand og håber på godt samarbejde med både bestyrelsen og foreningens medlemmer fremover.